钦定古今图书集成/理学汇编/学行典/第091卷 > 王阳明集 > 《答周允升》前人
## 钦定古今图书集成/理学汇编/学行典/第091卷 > 王阳明集 > 《答周允升》前人

所谕，尚多驳杂。如云“知无后先”，此乃是释氏之意，甚
有病。知有浅深，致知在格物，“格”字煞有工夫。又云：倘
下学而不加上达之功，此尤甚，非上达，不可言加功。
圣人教人以下学之事，下学工夫浸密，则所为上达
者愈深，非下学之外又别为上达之功也。致知力行，
皆是下学。此其意味深远而无穷，非惊怪恍惚者比
也。学者且当务守，守非拘迫之谓，不走作也。守得定，
则天理浸明，自然渐渐开拓。若强欲骤开拓，则将穷
大而失其居，无地以崇德矣。惟收拾豪气，毋忽卑近、
深厚缜密，以进“穷理居敬”之功，则所望也。喜左右之
志，故屡言之，惟深念焉。